Nat balle help Cheetahs met voorbereidingDie Cheetahs (Foto: Twitter) Die Cheetahs het die wêreld aan die brand gespeel in hul drie Pro14-wedstryde in Suid-Afrika. Hul spel is toe gekenmerk deur avontuurlustige hardlooprugby in die sonnige Bloemfontein, maar sedert hulle op die sopnat Europese velde speel, is dinge beslis minder rooskleurig vir die Vrystaters. Die span het drie agtereenvolgende wedstryde in Europa verloor en nou probeer Hawies Fourie om sy troepe meer gewoond te maak aan die gladde en nat toestande. Die Cheetahs het vandeesweek hul oefen-rugbyballe in water gedoop in ’n poging om die moeilike wedstrydtoestande na te boots. “Die feit dat ons nie by die Noordelike Halfrond se toestande aangepas het nie, is beslis een van die hoofredes waarom ons nog nie weer gewen het nie,” het Fourie gesê. “Dit is moeilik om nie die bal tydens oefensessies na hartelus rond te gooi wanneer die son helder skyn nie. Alles werk dan klopdisselboom, maar wanneer jy oorsee toer, werk dit nie altyd so lekker nie.” Volgens Fourie kan ’n span op toer nie dieselfde soort rugby speel as waaraan hy op sy tuisveld gewoond is en verwag om te wen nie. “Ons moet daardie konsep doodeenvoudig net onder knie kry. Die ouens begin darem nou stelselmatig daaraan gewoond raak, maar daar lê nog baie harde werk voor.” Natuurlik speel die weer ook nie lekker in Brittanje saam nie. Die Cheetahs oefen in sonskynweer, maar op wedstryddag reën dit gewoonlik katte en honde. “Ons probeer goed soos om die balle in emmers vol water te doop. Dit maak die bal glibberig en maak die spelers meer vertroud daarmee om ’n gladde bal te hanteer. Dit gee hulle meer selfvertroue – veral wat hul aangeewerk betref.”